
	Parlamentul României
Camera Deputaţilor


	COMISIA PENTRU ADMINISTRAŢIE

PUBLICĂ, AMENAJAREA TERITORIULUI

ŞI ECHILIBRU ECOLOGIC

Nr. 26/80/09.05.2012                                 Pl-x 88/2012
	COMISIA JURIDICĂ, DE DISCIPLINĂ ŞI IMUNITĂŢI
Nr. 31/268.24.04.2012

  Bucureşti, 14 iunie 2012


BIROULUI  PERMANENT

AL

CAMEREI DEPUTAŢILOR


Vă înaintăm, alăturat, Raportul COMUN asupra proiectului de Lege privind modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis Comisiei pentru administraţie publică, amenajarea teritoriului şi echilibru ecologic şi Comisiei juridice, de disciplină şi imunităţi pentru dezbatere în fond, în procedură obişnuită, cu adresa nr. Pl.x 88 din 24 aprilie 2012, înregistrată cu nr.26/80 din 24 aprilie 2012, respectiv sub nr. 31/268 din 24 aprilie 2012.
  PREŞEDINTE,                            VICEPREŞEDINTE
            Bogdan CANTARAGIU                     Florin IORDACHE

RAPORT COMUN
asupra proiectului de Lege privind modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au fost sesizate, spre dezbatere, în fond, în procedură obişnuită, cu proiectul de Lege privind modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali, trimis cu adresa nr. Pl. x 88 din 24 aprilie 2012 şi înregistrată cu nr.26/80 din 24 aprilie 2012, respectiv cu nr. 31/268 din 24 aprilie 2012.

Conform dispoziţiilor art.75 din Constituţia României, republicată şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ a avizat negativ iniţiativa legislativă, conform avizului nr.1116 din 20.10.2011.
Senatul, în calitate de primă camera sesizată, a adoptat proiectul de lege, ca urmare a depăşirii termenului de adoptare, potrivit art.75 alin.(2) teza a III-a din Constituţia României republicata, în şedinţa din 28 noiembrie 2011.

Guvernul României a transmis un punct de vedere cu nr.2658 din 8.11.2011, prin care nu susţine adoptarea iniţiativei legislative.


Proiectul de lege are, în fapt, ca obiect de reglementare completarea Legii nr.67/2004 pentru alegerea autorităţilor administraţiei publice locale, republicată, cu modificările şi completările ulterioare, cu un nou articol, art.972, potrivit căruia este declarat primar candidatul care a întrunit majoritatea voturilor valabil exprimate, iar în situaţiile în care niciunul dintre candidaţi nu a obţinut această majoritate sau în caz de balotaj, se organizează un al doilea tur de scrutin, urmând să fie declarat primar candidatul care a obţinut cel mai mare număr de voturi valabil exprimate.

Potrivit Expunerii de motive, unul dintre motivele iniţierii prezentului demers legislativ îl reprezintă „legitimarea clasei politice din România, care este pusă în discuţie, deoarece mulţi politicieni au pierdut încrederea populaţiei, aceasta fiind şi una din cauzele absenteismului major la vot".

În conformitate cu prevederile art. 61 şi art.63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi au examinat proiectul de lege sus menţionat, în şedinţe separate. Membrii Comisiei pentru administraţie publică, amenajarea teritoriului şi echilibru ecologic au examinat proiectul de lege în şedinţa din 9 mai 2012. Membrii Comisiei juridice, de disciplină şi imunităţi au examinat proiectul de lege în şedinţa din 13 mai 2012.
Din numărul total de 29 membri ai Comisiei pentru administraţie publică, amenajarea teritoriului şi echilibru ecologic  au participat la dezbateri 27 deputaţi. Din numărul total de 23 membri ai Comisiei juridice, de disciplină şi imunităţi au participat la dezbateri 14 deputaţi.

În urma examinării intervenţiei legislative şi a opiniilor exprimate de către membrii Comisiei pentru administraţie publică, amenajarea teritoriului şi echilibru ecologic, precum şi de către membrii Comisiei juridice, de disciplină şi imunităţi s-a hotărât, cu unanimitate de voturi, respingerea  proiectului de Lege privind modificarea Legii nr.35/2008 pentru alegerea Camerei Deputaţilor şi a Senatului şi pentru modificarea şi completarea Legii nr.67/2004 pentru alegerea autorităţilor administraţiei publice locale, a Legii administraţiei publice locale nr.215/2001 şi a Legii nr.393/2004 privind Statutul aleşilor locali. 

 Actul normativ de bază, asupra căruia ar fi
trebuit să se intervină prin proiect, este Legea nr.67/2004 pentru
alegerea autorităţilor administraţiei publice locale, republicată, cu
modificările şi completările ulterioare, şi nu Legea nr.35/2008.
 În aplicarea prevederilor art.62 din Legea nr.24/2000, republicată, cu modificările şi completările ulterioare, dispoziţiile de modificare şi de completare se încorporează, de la data intrării lor în vigoare, în actul de bază, identificându-se cu acesta, iar intervenţiile de modificare şi de completare trebuie raportate tot la actul normativ de bază. 
În raport cu prevederile art.97 şi 98 din actul normativ de bază, astfel cum au fost modificate prin Legea nr. 129/2011,soluţia legislativă propusă prin proiect nu poate coexista cu actuala reglementare, prin introducerea art.972, deoarece normele sunt contradictorii.

Astfel, potrivit actualelor art.97 şi 98 din actul normativ de bază, urmează a fi declarat ales primar candidatul care a întrunit cel mai mare număr de voturi valabil exprimate în primul tur de scrutin, în timp ce, conform art.972, introdus prin prezentul proiect, este declarat primar candidatul care a întrunit majoritatea voturilor valabil exprimate.

În cazul în care se doreşte revenirea la soluţia iniţială, potrivit căreia este declarat primar candidatul care a obţinut majoritatea voturilor valabil exprimate, aceasta s-ar putea realiza numai printr-un proiect care să modifice în mod expres art.97 şi 98 din Legea nr.67/2004, republicată, cu modificările şi completările ulterioare, şi nu prin introducerea unui nou articol (art.97 ), care să prevadă o altă soluţie în paralel cu actuala reglementare.

În raport de obiectul şi conţinutul său, propunerea legislativă  face parte din categoria legilor organice.
PREŞEDINTE,                                             VICEPREŞEDINTE
       Bogdan CANTARAGIU                                     Florin IORDACHE
Consilier parlamentar, Sofia Chelaru
                                         Consilier parlamentar, Paul Şerban

